CELEX: 62008TN0383
Language: sk
Date: 2008-09-11 00:00:00
Title: Vec T-383/08: Žaloba podaná 11. septembra 2008 – New Europe/Komisia

22.11.2008   
            
            
               SK
            
            
               Úradný vestník Európskej únie
            
            
               C 301/47
            
         Žaloba podaná 11. septembra 2008 – New Europe/Komisia
   (Vec T-383/08)
   (2008/C 301/81)
   Jazyk konania: angličtina
   Účastníci konania
   
      Žalobkyňa: New Europe (Brusel, Belgicko) (v zastúpení: A.-M. Alamanou, advokát)
   
      Žalovaná: Komisia Európskych spoločenstiev
   Návrhy
   
               —
            
            
               zrušiť rozhodnutie Komisie obsiahnuté v liste z 2. júla 2008, doručenom žalobkyni v ten istý deň, ktorým bol žalobkyni odoprený prístup k názvom a menám podnikov a osôb, uvedených v dokumentoch sprístupnených Komisiou a
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Touto žalobou žalobkyňa napáda rozhodnutie Komisie, ktoré jej bolo oznámené listom z 2. júla 2008 a ktorým Komisia odmietla sprístupniť názvy a mená podnikov a osôb, ktoré sa zúčastnili na takzvanej afére „Eximo“ a boli spomenuté v dokumentoch, ktoré Komisia sprístupnila žalobkyni na základe jej pôvodného návrhu.
   Žalobkyňa navrhuje zrušenie napadnutého rozhodnutia z nasledujúcich dôvodov:
   Po prvé, podľa názoru žalobkyne, má napadnuté rozhodnutie zjavné právne vady, keďže Komisia nesprávne vyložila výnimky stanovené v článku 4 ods. 1 písm. b) a článku 4 druhej zarážky nariadenia (ES) č. 1049/2001 (1) a opierala sa o ne bez toho, aby skúmala skutkové okolnosti alebo uviedla dôvody odmietnutia. Žalobkyňa ďalej tvrdí, že Komisia nesprávne posúdila skutkové okolnosti tým, že tvrdila, že obchodné záujmy dotknutých podnikov a súkromná sféra a integrita dotknutých osôb by boli vážne narušené, ak by ich názvy a mená boli zverejnené. Ďalej Komisia tým, že pojmy „ochrana obchodných záujmov“ a „ochrana súkromnej sféry a integrity“ vyložila široko, porušila právo na čo najširší prístupu k dokumentom podľa článku 1 písm. a) nariadenia č. 1049/2001.
   Po druhé žalobkyňa tvrdí, že napadnuté rozhodnutie porušuje článok 4 ods. 4 nariadenia č. 1049/2001, keďže Komisia žalobkyni odmietla umožniť úplný prístup k dokumentu, ktorý už bol sprístupnený.
   Po tretie žalobkyňa uvádza, že Komisia porušila povinnosť odôvodnenia podľa článku 253 ES tým, že žalobkyni neoznámila dôvody svojho rozhodnutia, ale namiesto toho sa iba odvolala na výnimky v článku 4 ods. 4 nariadenia č. 1049/2001.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).